De fire vietnamesiske mænd, der stod bag fredagens hjemmerøveriforsøg i Aalborg Øst, er blevet varetægtsfængslet i to uger ved et grundlovsforhør.

De fire vietnamesiske mænd er mellem 28 og 39 år og er sigtet for forsøg på røveri. Ingen af dem har kæret varetægtsfængslingen. Grundlovsforhøret blev holdt for lukkede døre. Fredag brød mændene ind i et hus på Børglumvej i Aalborg Øst, hvor de forsøgte at true sig til penge. De var dog kun på stedet i få minutter. De flygtede, da husets børn alarmerede politiet. En time efter røveriforsøget anholdt politiet de fire mænd på Dag Hammerskjælds Gade tæt ved politistationen i Aalborg.